
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 16.09.2009               

Pl-x  389/2009                     


AVIZ
asupra propunerii legislative pentru modificarea art.3 din Anexa la OUG nr.51 din 2006 publicată în Monitorul Oficial nr.566 din 30/06/2006 pentru aprobarea Programului naţional privind sprijinirea construirii de locuinţe proprietate personală
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.3 din Anexa la OUG nr.51 din 2006 publicată în Monitorul Oficial nr.566 din 30/06/2006 pentru aprobarea Programului naţional privind sprijinirea construirii de locuinţe proprietate personală, trimisă cu adresa nr. Pl x 389 din 7 septembrie 2009 şi înregistrată cu nr. 31/774 din 8 septembrie 2009.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă în şedinţa din 1 septembrie 2009.
Potrivit dispoziţiilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  16 septembrie 2009.
Iniţiativa legislativă are ca obiect de reglementare modificarea art. 3 din Programul naţional privind sprijinirea construirii de locuinţe proprietate personală, aprobat prin Ordonanţa de urgenţă a Guvernului nr. 51/2006, aprobată cu modificări prin Legea nr. 12/2007, în sensul ca beneficiari de la stat să fie şi persoanele care au contractat nu numai credite ipotecare, dar şi/sau credite imobiliare cu ipotecă, pentru construirea unei locuinţe.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 270 din 1.04.2009 şi punctul de vedere al Guvernului transmis prin adresa nr. 1062 din 27.04.2009, prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât în titlul propunerii legislative s-a avut în vedere forma iniţială a Ordonanţei de urgenţă a Guvernului nr. 51/2006, care condiţiona acordarea subvenţiei numai de deţinerea unui drept real asupra trenului.
După intrarea în vigoare a ordonanţei şi aprobarea ei prin Legea nr. 12/2007, aceasta a mai suferit modificări şi completări, aduse prin Legea pentru modificarea Programului naţional privind sprijinirea construirii de locuinţe proprietate personală, aprobat prin Ordonanţa de urgenţă a Guvernului nr. 51/2006, nr. 351/2007.

Printre modificările care au survenit se regăseşte şi aceea a art. 3 alin. (1) lit. d) din Anexa la Ordonanţa de urgenţă a Guvernului nr. 51/2006, prin care s-a introdus condiţia deţinerii unui drept de folosinţă asupra terenului:
“d) deţin un drept real sau de folosinţă asupra terenului pe care se realizează construcţia.”

De asemenea, justificarea modificării propuse nu poate fi susţinută întrucât atât creditul ipotecar, cât şi cel imobiliar este girat prin ipotecă.

Băncile sunt interesate în acordarea creditelor imobiliare, deoarece au două “exituri” pentru acelaşi produs: creditul acordat dezvoltatorului imobiliar pentru dezvoltarea afacerii şi construirea locuinţei şi creditul acordat beneficiarului final al locuinţei pentru cumpărarea acesteia. Ambele credite fiind purtătoare de dobânzi conduc la creşterea artificială a preţului locuinţei.

În raport de obiectul şi conţinutul reglementării,  propunerea legislativă face parte din categoria legilor ordinare. 
PREŞEDINTE,                        




SECRETAR,

 Daniel BUDA              




Gabriel ANDRONACHE
  Consilier, 
Iuliana Fuiorea

